Optiese illusie laat mens kopkrapDie optiese illusie wat mense laat kopkrap (Foto via Facebook) ŉ Foto laat gebruikers kopkrap wanneer dit met die eerste opslag bloot lyk soos iemand wat in ŉ sneeubedekte woud instap. Die foto is wyd op sosiale media gedeel en meeste persone sê hulle sien ŉ figuur, met krullerige deurmekaar hare en vermoedelik ŉ rugsak, wat weg van die kamera in die woud instap. Wanneer mens egter die foto van nader bestudeer, dan wil dit voorkom of daar iets anders te sien is. Die foto, wat oorspronklik op Facebook gedeel is, is eintlik ŉ foto van ŉ swart poedel wat na die kamera aangehardloop kom uit die sneeubedekte woud. Dit wat aanvanklik lyk soos die kop van ŉ persoon, is die stert van die hond en die “rugsak” is die hond se gesig. “Ek moes my bril afhaal om mooi te kon sien!” het een persoon gesê. “Ek het lank na die foto gekyk en eers toe ek hoor wat dit is, kon ek verstaan wat aangaan,” het ŉ ander gesê. Sommige sê hulle het byna moed opgegee om die foto te ontsyfer, maar honderde meen hulle het sommer dadelik gesien dit is ŉ hond. “Hoekom kan ek nie die man sien nie? Ek sien net die hond!” het een gebruiker laat weet. “Dis belaglik. Almal sien tog dadelik ŉ hond, reg?”